Simon Hansen (atlet)
Simon Hansen (født 30. juni 1998) er en dansk atletikudøver, primært sprinter. Han har vundet tre danske mesterskaber, deraf én indendørs. Han stiller op for Aarhus 1900 og har desuden en professionel aftale med Nike.

Simon Hansen er tre gange blevet nummer tre ved DM på 100 m i 2015, 2016 og 2021. Desuden har han vundet to danske mesterskaber på 200 m (2016 og 2019) samt blevet nummer tre på selvsamme distance i 2020.

Sammen med Tazana Kamanga-Dyrbak, Frederik Schou-Nielsen og Kojo Musah forbedrede Simon Hansen den danske rekord i 4×100 meterløb ved VM i stafet i 2021, hvor kvartetten overraskende blev nummer fire i tiden 39,06 sekunder. Finalepladsen ved VM gav også kvalifikation til OL 2020 (afholdt i 2021).

Ved DM for hold 5. september 2021 satte Simon Hansen ny dansk rekord på 200 meter, da han løb i tiden 20,49 sekunder, hvilket var en forbedring af Jens Smedegaards rekord fra 1979 på 0,03 sekund. Tazana Kamanga-Dyrbak havde tidligere i 2021 løbet på 20,48 sekunder, men dette var sket ved et stævne, der ikke levede op til danske krav til officielle rekorder, så derfor blev det ikke godkendt.

I 2017 deltog han for Danmark ved European Games, hvor han ret usædvanligt stillede op i højdespring, fordi den tilmeldte danske deltager, Jonas Kløjborg, sent meldte afbud. Simon Hansen endte højst overraskende med at vinde konkurrencen med et spring på 1,92 m. Han havde, da han var yngre, sprunget en del højdespring, men havde ikke dyrket denne disciplin i mere end fire år, da han blev kastet ud i konkurrencen ved European Games.

Simon Hansen er søn af Ove Hansen, der var elitefodboldspiller i 1980'erne og 1990'erne og kendt for at være meget hurtig (han havde tilnavnet Turbo-Ove).

Referencer

Eksterne henvisninger 

Sprintere fra Danmark
Deltagere for Danmark ved sommer-OL 2020
Atleter ved sommer-OL 2020